
	Παρουσίαση  βιβλίου

της Κωνσταντίας Αντωνίου
Το Χαμένο Δαχτυλίδι
Σπίτι της Κύπρου

Το Σπίτι της Κύπρου και οι Εκδόσεις Momentum παρουσιάζουν το βιβλίο της Κωνσταντίας Αντωνίου Το Χαμένο Δαχτυλίδι, την Πέμπτη 31 Οκτωβρίου 2019 και ώρα 19:00 στο Σπίτι της Κύπρου, Ξενοφώντος 2Α στο Σύνταγμα. 

Για το βιβλίο θα μιλήσουν η κ. Ανθούλα Δανιήλ, φιλόλογος, κριτικός λογοτεχνίας και ο κ. Μάριος Μιχαηλίδης, φιλόλογος, λογοτέχνης.

Η Νεφέλη επιστρέφει στον τόπο της, σε ένα ορεινό χωριό της Κύπρου, σε μια προσπάθεια να διώξει από τη ζωή της τα φαντάσματα και τις προδοσίες του παρελθόντος. Καθώς τα παιδιά της που τη στήριξαν όλα αυτά τα χρόνια, έχουν πλέον φτιάξει τη ζωή τους στην Αγγλία, εκείνη αναζητά τη γαλήνη στην πατρώα γη: στους αμπελώνες και το οινοποιείο της οικογένειάς της, στις ιστορίες και τις μνήμες της Μικρασιάτισσας γιαγιάς της, που κρατά ως φυλακτό ένα παλιό και πολύτιμο δαχτυλίδι… Η ζωή όμως είναι απρόβλεπτη και η Νεφέλη θα βρεθεί μπροστά σε ένα δίλημμα: Αντέχει να πιστέψει ξανά στην αγάπη και στον έρωτα; Και όταν μια μεγάλη καταστροφή απειλεί να διαλύσει την οικογένειά της, εκείνη προσπαθεί να στηρίξει τους δικούς της, αλλά και να αναγνωρίσει τους σωστούς ανθρώπους δίπλα της, αυτούς που θα μπορέσει επιτέλους να εμπιστευτεί. Οι σκιές του παρελθόντος τη σκεπάζουν και τα σύννεφα του μέλλοντος καλύπτουν βαριά τον ορίζοντα… Κι όπως στα παραμύθια, το δαχτυλίδι της γιαγιάς χάνεται και βρίσκεται ξανά και ξανά, μέχρι να βρει τη θέση του στο σωστό χέρι…

Η Κωνσταντία Αντωνίου γεννήθηκε στην Κύπρο και ζει στη Λευκωσία με την οικογένειά της. Εργάστηκε επί σειρά ετών ως τραπεζικός υπάλληλος και τα τελευταία χρόνια απασχολείται στον ιδιωτικό τομέα. Αν και γράφει από τα εφηβικά της χρόνια, το μυθιστόρημα Το Χαμένο Δαχτυλίδι, αποτελεί την πρώτη εμφάνισή της στον χώρο της λογοτεχνίας.

Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κύπρου. 
24 Οκτωβρίου 2019

